b"\n_START_ARTICLE_\nLogorrea\n_START_SECTION_\nCaracter\xc3\xadstiques\n_START_PARAGRAPH_\nLa logorrea es caracteritza per la constant necessitat de parlar. Altres s\xc3\xadmptomes relacionats inclouen l'\xc3\xbas de neologismes (paraules noves sense derivaci\xc3\xb3 clara), paraules que no tenen cap significat aparent, i, en alguns casos extrems, la creaci\xc3\xb3 de noves paraules i construccions morfosint\xc3\xa0ctiques. La logorrea no s'hauria de confondre amb la pressi\xc3\xb3 de la parla, que es caracteritza per la rapidesa de la parla i l'alternan\xc3\xa7a \xc2\xabfluida\xc2\xbb d'un tema a un altre mitjan\xc3\xa7ant vincles t\xc3\xa8nues com la rima o el calembour, que no necess\xc3\xa0riament estan presents en la logorrea.\n_START_SECTION_\nCauses\n_START_PARAGRAPH_\nS'ha demostrat que la logorrea est\xc3\xa0 associada amb lesions cerebrals traum\xc3\xa0tiques en el l\xc3\xb2bul frontal, aix\xc3\xad com amb lesions del t\xc3\xa0lem i el sistema inhibitori reticular ascendent, i s'ha associat amb l'af\xc3\xa0sia. La logorrea tamb\xc3\xa9 pot derivar d'una varietat de trastorns psiqui\xc3\xa0trics i neurol\xc3\xb2gics com la taquips\xc3\xadquia, mania, hiperactivitat, catatonia i esquizofr\xc3\xa8nia.\n_START_SECTION_\nTractament\n_START_PARAGRAPH_\nLa parla excessiva pot ser un s\xc3\xadmptoma d'una malaltia subjacent i ha de ser abordada amb medicaments si es combina amb hiperactivitat o amb s\xc3\xadmptomes de malalties mentals, com ara al\xc2\xb7lucinacions. El tractament de la logorrea dep\xc3\xa8n del seu trastorn subjacent, si n'hi ha. S'utilitzen sovint els antipsic\xc3\xb2tics, i el liti \xc3\xa9s un suplement com\xc3\xba als pacients man\xc3\xadacs."